I. Mikloš, podpredseda vlády a minister financií SR: (2004-06-23):
Čo sa týka toho hodnotenia minulého roka aj zo strany pána poslanca Šulaja, aj zo strany pána poslanca Buriana, chcem povedať, že pán poslanec Šulaj sa aj pýtal, že ten zahraničný obchod je dobrý, teda v minulom roku, ale či budeme vedieť udržať ten pozitívny vývoj a zároveň kritizoval, že konečná spotreba domácností nevzrástla, že hrubá tvorba fixného kapitálu nevzrástla a že konečná spotreba verejnej správy vzrástla. No ja si myslím, že prvý štvrťrok, oficiálne ukazovatele Štatistického úradu za prvý štvrťrok dávajú odpoveď na túto otázku v tom zmysle, že dochádza k ďalším pozitívnym posunom aj v oblasti štruktúry tvorby hrubého domáceho produktu, a zrejme viete, pán poslanec, alebo páni poslanci, že za prvý štvrťrok už vzrástla konečná spotreba domácností o 3 %, že vzrástli reálne mzdy o 2,7 %, že rastie aj hrubá tvorba fixného kapitálu, ktorá naozaj v tom minulom roku nepatrne poklesla, a že klesá konečná spotreba verejnej správy. Takže ja som presvedčený, že tieto pozitívne tendencie budú zachované, predpokladajú to všetky naše prognózy, čo inými slovami znamená, že naozaj ten rok 2004, 2005, 2006 by mal byť už iný ako rok 2003, kedy, je pravda, že z hľadiska konečnej spotreby domácností a z hľadiska reálnych miezd došlo k poklesu napriek tomu, že ekonomika pomerne rýchlo rástla. Takže práve tieto zmeny, ktoré už naznačil, prvý štvrťrok roka 2004, budú znamenať, že tie ďalšie roky by už nemali byť reštriktívne pre obyvateľstvo, naopak, mali by byť reštriktívne pre verejnú správu, kde nepredpokladáme nárast konečnej spotreby verejnej správy. Pán poslanec Kondrót, viete, môžete hovoriť, že čísla sú fetišom, ale nič presnejšie nevyjadruje vývoj ekonomiky ako štatistické údaje a štatistické čísla a myslím si, že potvrdzujú tieto údaje aj za prvý štvrťrok, že ideme správnou cestou. Čo sa týka Najvyššieho kontrolného úradu, ja rešpektujem ich prácu a ich závery, ale musím povedať, že v niektorých prípadoch, o ktorých viem konkrétne, napríklad keď spomínate verejné obstarávanie na ministerstve financií, zásadne nesúhlasím s konštatovaním, že bol porušený zákon o verejnom obstarávaní na ministerstve financií. Zásadne s tým nesúhlasím a musím povedať, že nie vždy sa zhodujem aj s konštatovaniami a závermi Najvyššieho kontrolného úradu, čím nijako nechcem spochybňovať ich prácu a nechcem tvrdiť, že vo verejnej správe je všetko v poriadku a že tam nie sú problémy, aj z hľadiska dodržiavania zákonov, aj z hľadiska efektívnosti vynakladania verejných prostriedkov. Pán poslanec Burian, už len na záver. Hovorili ste, že inflácia je rizikom a že zamestnanosť je rizikom. Faktom je, že prvý štvrťrok tie ukazovatele v zamestnanosti boli negatívne, ale vy zrejme viete, že je to dané aj tým, že sa menila sociálna legislatíva, že sa zvyšoval základ počtu aktívneho obyvateľstva tými sprísňujúcimi opatreniami, ktoré sa diali, a že je to dané aj istým sezónnym výkyvom a aj rozdielmi vo vykazovaní v metodike, ako vykazuje Štatistický úrad a ako vykazujú úrady práce. Predpokladáme, že ten vývoj bude pozitívny vo zvyšku roka aj v oblasti zamestnanosti, a v oblasti inflácie je vývoj pozitívny! Tam nevidím žiadne riziká. Vlaňajšia inflácia bola nižšia ako pôvodne predpokladaná napriek tomu, že došlo k pôvodne nepredpokladanému rastu spotrebných daní z uhľovodíkových palív, aj tohtoročná inflácia sa ukazuje, že bude nižšia ako sme predpokladali a už aj Národná banka robila revízie vývoja inflácie smerom dole, pričom v roku 2005 by mala byť inflácia už pod 4 % a v roku 2006 pod 3 %. A vývoj tej jadrovej inflácie dokazuje aj v minulom roku a v tomto roku, že to naozaj tak je. A či sú peniaze vrátane deficitu použité alebo rozdelené tak, aby prispeli čo najviac k rozvoju ekonomiky, sú rozdelené tak, ako ich schválil tento parlament. Ja osobne si myslím, že niektoré oblasti by mohli byť menej financované, niektoré viac, ale je to demokratická forma schvaľovania rozpočtu a tá je najlepšia. Takže je to rozdelené tak, ako ste schválili, a verím, že aj budúcoročný rozpočet schválite tak, aby prispieval k rastu slovenskej ekonomiky. Ďakujem pekne.